kardosdrur/scandi-wiki huggingface dataset:
JDRF-Fonden for diabetesforskning

JDRF – Fonden for diabetesforskning er den danske afdeling af den internationale velgørenhedsorganisation Juvenile Diabetes Research Foundation. Fondens formål er støtte medicinsk forskning i bedre behandlingsmetoder og helbredelse af type 1 diabetes og følgesygdommene. Fonden blev startet i USA i 1970, og har i dag vokset sig til at være den største private sponsor af diabetesforskning i verden. Pr. 2007 har JDRF sponseret over 6 mia. kroner til denne forskning. Dansk forskning har i mange år nydt godt af fondens virke og fået tildelt 5 – 8 mio.kr.årligt.

Fonde fra Danmark
Henrik Carlsen

Henrik Carlsen (født 30. november 1959 i København) er en dansk pianist, komponist, sanger og kapelmester (Street Beat fra 1982 til 1993). Opvokset i Brøndbyøster og gik på Statsgymnasiet Schneekloths Skole fra 1974 til 1977.

Blandt hans kompositioner er Ring-a-Ling med Tiggy, som lå 8 uger som nummer 1 på den danske hitliste i 1997 og solgte dobbelt platin. 

Han har (som komponist, keyboardspiller eller producer) også arbejdet sammen med Barcode Brothers, Los Umbrellos, Cartoons, Blå Øjne, E-Type (remix), Tore, Cæcilie Norby, Nina Forsberg, Multiman, Hartmann & Langhoff og mange andre.

I 2003 fik han konstateret sclerose og holdt derfor en lang pause i sin aktive musikkarriere. 

Han arbejdede som lærer i folkeskolen fra 1995 til 2015, hvor han måtte stoppe pga sclerosen. Begyndte at arbejde med musikken igen og indspillede albummet Street Beat Revisited, der udkom i 2016. Han spillede alle instrumenter selv.   

I 2018 udkom den virtuelle single The Captain & Me. Igen har han sunget og spillet alt selv. 

WXYZ udkom i november 2019. Det var et instrumentalt, funky, jazz-rock-album, hvor Carlsen spillede alle instrumenter selv. WXYZ er navnet et band, der kun eksisterer i fantasien.

Det andet album med det fiktive band WXYZ udkom i november 2022 med titlen WXYZ II. Hele albummet er indspillet i soveværelset siddende i sin kørestol. Ud over funky jazz indeholder det også big band og en violinserenade. Alle instrumenter spilles på virtuelle instrumenter på keyboard.

Eksterne henvisninger 
 
  

Personer fra København
Pianister fra Danmark
Komponister fra Danmark
Danskere i 1900-tallet
Lærere fra Danmark
Nordhordland

Nordhordland er en region i den nordlige del af Vestland fylke i Norge. Nordhordland omfatter kommunerne Meland, Lindås, Radøy, Austrheim, Fedje og Masfjorden. Området grænser blandt andet til kommunerne Gulen og Modalen. Disse kommuner bliver ofte regnet med i regionen Nordhordland. Et meget brugt navn på folk i Nordhordland og Midthordland er striler. Regioncenteret i Nordhordland er Knarvik.

Eksterne henvisninger 
 Nordhordland Reiselivslag, turistinformation
 Nordhordland

Vestlands geografi
Ljungbyhed

Ljungbyhed er en landsby i Klippans kommune i Skåne. Området har længe været præget af at være militær træningsplads, der dog har været for aftagende. Hæren forsvandt fra Ljungbyhed i 1952, og flyvevåbnet flyttede til Ängelholm i 1996. Der er dog stadig aktivitet i lufthavnen. Bl.a. drives her trafikflyverhøjskolen, Greybird Pilot Academy, TFHS, trafikflyveruddannelsen for civil luftfart ved Lunds Universitet.

En lille stykke nord for Ljungbyhed ligger Herrevad Kloster. Klostret blev opført i midten af det 12. århundrede af Cistercienserordenen.

Landsbyen kan i bil nåes fra Helsingborg via Europavej E4 og Riksväg 21 på ca. 45 minutter.

Eksterne henvisninger 
 Ljungbyhed.net 
 F5 Ljungbyhed 

Byer i Klippans kommun
Tommy Emmanuel

Tommy Emmanuel (født 31. maj 1955 i Muswellbrook, New South Wales) er en australsk guitarist og multikunstner.

Han er født og opvokset i Australien, og allerede som 6 årig optrådte han professionelt på guitar, og turnerede overalt i Australien med sine søskende, der alle blev betragtet som musikalske vidunderbørn.
Et af Tommys største idoler var Chet Atkins, og mange år senere vendte billedet da Chet Atkins udtrykte sin udelte begestring over den talentfulde australier. Chet Atkins tildelte i 1999 Tommy den ultimative award, nemlig "Certified Guitar Player", som kun er givet til to andre guitarister, nemlig Jerry Reed og John Knowles. Sammen nåede Chet Atkins og Tommy Emmanuel at indspille albummet "The Day the Finger Pickers Took Over the World", der samtidig blev Chet Atkins sidste indspilning inden hans død i 2001.
Tommy Emmanuel har gennem årene optrådt med navne som: Chet Atkins, Eric Clapton, Sir George Martin, Hank Marvin, Joe Walsh, Stevie Wonder, Nokie Edwards, Les Paul, Keith Urban, the Lexington, Philharmonic, Dortmunds Symfoniorkester og Western Symphony Orchestra.
Han har modtaget en lang række awards, samt adskille platin- og guldplader, både i USA og Australien, og turnerer konstant over hele kloden for udsolgte huse.

Han var senest i Danmark den 25. og 26. marts 2015, hvor han spillede i Musikkens Hus i Aalborg og DR Koncerthuset i København.

Diskografi 

 1979 From Out Of Nowhere
 1987 Up From Down Under
 1990 Dare to Be Different
 1992 Determination
 1993 The Journey
 1993 The Journey Continues
 1994 Back On Azubazi
 1995 Initiation
 1995 Terra Firma (med Phil Emmanuel)
 1995 Classical Gas
 1996 Can't Get Enough
 1997 Midnight Drive (Amerikanske udgivelse af Can't Get Enough)
 1997 The Day Finger Pickers Took Over The World (med Chet Atkins)
 1998 Collaboration
 2000 Only
 2001 Greatest Hits
 2004 Endless Road
 2005 Live One
 2006 Happy Hour (med Jim Nichols)
 2006 The Mystery
 2008 Center Stage
 2010 Little by Little

Eksterne henvisninger 

 Tommy Emmanuels officelle hjemmeside
 Tommy Emmanuels guitar tabs  

Guitarister fra Australien
Vindeholme

Vindeholme er udstykket i 1910 fra Rudbjerggård af Ludvig Reventlow til broderen Ferdinand Reventlow, som anvendte gården som landsted og otium efter en lang karriere. Gården ligger i Tillitse Sogn, Lollands Sønder Herred, Lolland Kommune, Region Sjælland. Hovedbygningen er opført i 1913 efter tegninger af H.C. Amberg, mens avlsbygningerne er opført 1909.

I 1923 havde Vindeholme 37 tønder hartkorn eller 282 hektar, deraf ager 99, eng 8, skov 169.

I dag er Vindeholme en gård under Rudbjerggård gods, og efter en gennemgribende renovering i 2004 udlejes Vindeholme til bryllupper, middage, konferencer, fester og jagtselskaber. 

Vindeholme er pt. på 298 hektar.

Ejere af Vindeholme 
 (1910-1928) Ferdinand Einar Julius Gottlieb greve Reventlow
 (1928-1973) Frederik Detlef Carl greve Reventlow
 (1973-1978) Einar Ludvig August greve Reventlow
 (1978-) Gustav Erik von Rosen

Ekstern henvisninger 
 Vindeholme Slot
 Rudbjerggaard / Fredsholm Godser

Kilder 
 J.P. Trap: Danmark 1955, Kraks Landbrug

Lokaliteter i Lolland Kommune
Etableret i 1910
Skovgodser i Danmark
Toke Trylle

Toke Trylle var en sjællandsk stormand, der levede i det 11. århundrede (samt muligvis slutningen af det 10. århundrede). Hans fars navn angives som Slag eller Slau, men ellers vides intet sikkert om hans forfædre.
Han er den ældste sikre stamfar til en navnkundig stormandsslægt, i eftertiden kendt som Hvideslægten, og han var den første mand i sin familie, der lod sig døbe.

Teorier fremført i moderne tider gående ud på, at Toke Trylle kunne være søn af den danske høvding Pallig, ealdorman i Devonshire, eller måske ligefrem én og samme person som Palnatoke er kronologisk set så udfordrende (foruden at de ikke har nogen hold i en eneste kilde), at de i praksis må anses for umulige at indpasse i den kendte historieskrivning.

Kendte børn:
 Skjalm Hvide
 Aute "der tilhørte en af de fornemste slægter"

Se også 
Slægten Hvide
Slægten Hvides ejendomme

Referencer

Litteratur 
 Marianne Johansen og Helle Halding: Thi de var af stor slægt, om Hvideslægten og Kongemagt i Danmarks Højmiddelalder, Skippershoved Forlag, 2001

Slægten Hvide
Personer der er konverteret til kristendommen
Danskere i 1000-tallet
Assistens Kirkegård (Odense)

Assistens Kirkegård er en kirkegård i Odense mellem udfaldsvejene mod Middelfart, Assens og Faaborg. Den  blev oprettet i 1811.

Her havde man tidligere bl.a. haft byens henrettelsessted og rakkerkulerne. Det indhegnede område, der havde form som en uregelmæssig rektangel, var opdelt i ni kvarterer, hegnet af pyramideklippede lindetræer. Udenom lå et bælte med mere uregelmæssig beplantning langs en slynget dobbeltgang, præget af samtidens romantiske havestil og beregnet til større familiegravsteder. Planerne til kirkegården var udarbejdet af kgl. haveinspektør Hans Müller, der selv blev stedt til hvile her i 1816.

Den Hedenske Gravplads 

Den første hedenske gravplads i Danmark er blevet anlagt som en del af Assistens Kirkegård. Ved dens åbning i 2009 foretoges dermed den første hedenske begravelse i landet i 1000 år. Gravpladsen blev oprettet efter at trossamfundet Forn Siðr havde indgivet en ansøgning til Kirkeministeriet om oprettelse af gravpladsen. Gravene på området er uden kirkelige symboler.

Kendte begravet på kirkegården 

Mette Agerbæk
Carl Bagger
Paul Olaf Bodding
Jan Boye
Tagea Brandt
Sophie Breum
J.C.A. Carlsen-Skiødt
Morten Skovgaard Danielsen
Hans Demant
Christian Dæhnfeldt
Christian Thorning Engelstoft
Edvard Ferdinand Esmann
Annegine Federspiel
Birgitte Federspiel
Jørgen Harboe Folkmar
N.J. Haustrup
Lars Høgh
Erik Haaest
Fanny Jensen
Jens Peter Jensen
Eddie Karnil
Erich G. Klawonn
Bent A. Koch
Professor Labri
Otto Lagoni
Jakob Lange
Finn Lassen
Kai Lind
Keld Markuslund
Rock Nalle
Richard Møller Nielsen
Vilhelm Petersen
Gustav Rasmussen
Helge Rungwald
Kirsten Saerens
Th. Schiøtz
Jørgen Stærmose
Anker Taasti
Lauritz Thobo-Carlsen
Thomas B. Thrige
Louise Winteler
Povl Wöldike
Hans Øllgaard
Jens Østerholm
Emil Aarestrup

Referencer 

 Assistenskirkegården, Odense hos danmarkskirker.natmus.dk (Danmarks Kirker, Nationalmuseet)

Bygninger, konstruktioner og anlæg i Odense
Kirkegårde i Danmark
Erik Simonsen

Erik Simonsen (født 1954) er en dansk politiker, der fra 1993 til 2009 var medlem af Odense Byråd, oprindeligt valgt for Det Radikale Venstre, fra 8. maj 2007 repræsenterende Ny Alliance og fra 5. januar 2009 Konservative. Han var fra 2006 til 2009 rådmand for Social- og Arbejdsmarkedsforvaltningen. 

Simonsen er uddannet gartner, og har i en årrække arbejdet som faglærer ved AMU-Fyn i Odense. Erik Simonsen blev valgt til Odense Byråd i 1993 efter at Det Radikale Venstre havde været ude af byrådet i en periode. Han blev derefter byrådets eneste radikale medlem.

Som led i konstitueringsaftalen mellem Konservative, Venstre, Dansk Folkeparti og Det Radikale Venstre efter kommunalvalget i 2005, hvor den konservative Jan Boye blev borgmester, blev Erik Simonsen fra 2006 rådmand for Social- og Arbejdsmarkedsforvaltningen. 

Efter kommunalvalget i 2005 var han centrum i en ophedet lokalpolitisk kontrovers, da han som Det Radikale Venstres selvudnævnte borgmesterkandidat endte med at takke nej til borgmesterkæden da Enhedslisten, Socialdemokraterne og Socialistisk Folkeparti tilbød ham den for åben tv-skærm. Til pressen sagde Simonsen, at SF reelt ikke ønskede ham som borgmester, men måtte senere trække dette udsagn tilbage. Også i Det Radikale Venstres bagland var der uenighed om Simonsens prioriteringer, der ledte til et systemskifte i Odense. 

Efter at have luftet sine overvejelser om at skifte til det nystiftede parti Ny Alliance, meldte Simonsen sig 8. maj 2007 ud af Det Radikale Venstre og ind i Ny Alliance. Da Naser Khader forlod Liberal Alliance 5. januar 2009 meldte Erik Simonsen sig også ud af partiet og blev medlem af de Konservative.

Ved kommunalvalget 2009 opnåede Simonsen ikke genvalg. Erik Simonsen genoptog herefter sin stilling hos AMU-Fyn.

Kilder 

Politikere fra Liberal Alliance
Kommunalbestyrelsesmedlemmer fra Det Radikale Venstre
Kommunalbestyrelsesmedlemmer fra Det Konservative Folkeparti
Medlemmer af Odense Byråd
Personer fra Odense
Rådmænd i Odense
Gartnere fra Danmark
Stine Bosse

Stine Bosse (født 21. december 1960 i Virum) er en dansk erhvervsleder og debattør.

Karriere   

Hun er uddannet cand.jur. fra Københavns Universitet i 1987, hvorefter hun blev ansat hos Tryg. I 1993 blev hun personalechef, siden personaledirektør og i 1999 direktør i Tryg. Hun tiltrådte i 2003 som koncernchef for forsikringskoncernen TrygVesta. Efter dårlige resultater i Tryg meddelte hun den 11. januar 2011, at hun trådte tilbage. Hun blev afløst af finansdirektør Morten Hübbe.

Bestyrelsesposter 
Bosse bestrider en række bestyrelsesposter, blandt andet i CONCITO, BØRNEfonden, Copenhagen Art Festival, TELE Greenland og Nunaoil. Hun varetager også bestyrelsesposter i Nordea, TDC, Amlin plc, Icopal og Aker ASA. 
Stine Bosse er tidligere formand for Forsikring & Pension og tidligere medlem af bestyrelsen for Grundfos Management A/S, Ejendomsselskabet af 8. maj 2008 A/S samt Poul Due Jensens Fond, der er hovedaktionær i Grundfos. 2012-15 var hun bestyrelsesformand for Det Kongelige Teater. I 2015 blev Stine Bosse valgt til formand for Europabevægelsen.

Andre poster og begivenheder 
2008 blev hun Ridder af Dannebrog 
2009 udkom hendes biografi 'Det handler om at turde' af Jens Christian Hansen & Christian Nørr på Gyldendal. 
2010 foråret blev Stine Bosse udnævnt til United Nations Advocate for The Millenium Development Goals
Time Magazines top-50 over mest magtfulde kvinder lå Stine Bosse på en 33. plads i 2010.

Bosse var medlem af Velfærdskommissionen, der var nedsat i 2004-06. Hun har siden 2013 været adjungeret professor ved Copenhagen Business School.

Privatliv  

Bosse er datter af Erik Bosse og hustru Brenda f. Palmer Jones (død 1987).

Hun blev gift i august 1994 med adm. direktør Peter Boesen (født 8. maj 1954 i København), søn af søofficer Tage Boesen (død 1983) og hustru Elsa f. Pedersen (død 1991).

Politisk engagement 

I sin ungdom var Bosse formand for en lokalafdeling af DSU.

D. 31. august 2023 blev Bosse annonceret som spidskandidat for Moderaterne ved Europa-Parlamentsvalget 2024. Hertil udtalte hun, at hun havde været medlem af partiet siden tre uger før folketingsvalget 2022

Referencer 

Riddere af Dannebrog
Erhvervskvinder
Personer i Kraks Blå Bog
Forsikringsdirektører fra Danmark
Personer fra Virum
Alumni fra Københavns Universitet
Ansatte ved Copenhagen Business School
Peter Hjørne

Peter Hjørne (født 27. januar 1944, død 26. april 2018) var en dansk jurist og forsvarsadvokat med møderet for Højesteret.

Han blev cand.jur. fra Aarhus Universitet i 1970. I 1973 blev han advokat, og fra 1988 arbejdede han med straffesager.

Peter Hjørne er kendt for at have haft mange kontroversielle klienter, f.eks. mordere, pædofile og narkohandlere, herunder en række prominente personer. Særligt kendt er han for at repræsentere medlemmer af rockerklubberne Hells Angels og Bandidos.

8. december 2006 blev han i Østre Landsret idømt 60 dages ubetinget fængsel og frakendt sin bestalling som advokat i to år for bl.a. at have videregivet fortrolige oplysninger fra et grundlovsforhør. Dommen omfattede tillige et forhold, hvor 
Peter Hjørne havde tilskyndet en journalist fra Ekstra Bladet til at snyde sig til et interview med en fængslet klient samt givet samme journalist lov til at læse fortrolige papirer, ligesom Hjørne blev fundet skyldig i at have anmeldt en uskyldig arrestforvarer for at lukke Ekstra Bladets journalist ind til den indsatte. Sagen var ret opsigtsvækkende, da Ekstra Bladets journalist valgte at bryde kildebeskyttelsen og vidnede mod Peter Hjørne, da denne følte at Peter Hjørne mistede sin kildebeskyttelse ved først at instruere det ulovlige interview og derefter få journalisten straffet ved at politianmeldelse hans interview for bl.a. at få ram på en uskyldig arrestforvarer, som Peter Hjørne angiveligt havde et horn i siden på.  I 2005 var Peter Hjørne tiltalt i en lignende sag, hvor han dog blev frikendt af såvel byret som landsret.

I december 2008 genoptog Peter Hjørne sit virke som forsvarsadvokat, og har siden da ført mange både små og store sager. Bl.a. har Peter Hjørne repræsenteret de to kvindelige palæstinensisk fødte tolke, der anmeldte deres foresatte Annemette Hommel for tortur (frikendt ved Østre Landsret) med krav om erstatning på halv mio kr. fra Forsvarsministeriet.

Peter Hjørne har siden 2004 været medlem af Minoritetspartiet. Medlemskabet ophørte med partiets opløsning i 2007.

Referencer

Kilder 
 Jesper H. Grand "Djævelens advokat" dokumentarprogram, tv 2
 Ulrikke Moustgaard, Djævelens advokat – Peter Hjørne rettens enfant terrible, Documentas, 2009.

Eksterne henvisninger 
 

Advokater fra Danmark
Stripped

Stripped har været titlen på flere singler og album:

Album
Stripped (Christina Aguilera-album) er et album af Christina Aguilera, udgivet i 2002
Stripped (Rolling Stones-album) er et album af Rolling Stones, udgivet i 1995
Stripped (Stage Dolls-album) er et album af Stage Dolls, udgivet i 1991
Stripped (Pretty Maids-album) er et (akustisk) album af Pretty Maids, udgivet i 1993

Sange
Stripped (Rammstein-sang) er et covernummer af Rammstein, udgivet i 1998
Stripped (Depeche Mode-sang) er en sang af Depeche Mode, udgivet i 1986
Bollnäs

Bollnäs er en købstad i Hälsingland og administrativt centrum for Bollnäs kommun i Gävleborgs län.

Historie 
I det centrale Bollnäs er der nogle rester efter jernalderbebyggelser. Der er to husgrunde og et antal gravhøje, der kan dateres til første halvdel af 400-tallet. Kirken i Bollnäs er fra starten af 1300-tallet og den er nævnt i præsten Ingemunds testamente fra 1311. I kirken er et 3,5 meter højt alterskrin fra middelalderen med en Madonna, udskåret af Haaken Gulleson.

Brotorget i byens centrum blev i 2007 solgt til Sjælsø Gruppen, der ville bygge et indkøbscenter. Imidlertid satte Finanskrisen ind, så centeret er endnu ikke realiseret.

Geografi 
Bollnäs ligger ved de to rigsveje 50 og 83 og ved jernbanen Norra stambanan, som forbinder Stockholm og Ånge.

I Bollnäs' centrum findes flere større svenske butikskæder som Åhléns, Expert, Intersport, Lindex, JC m.fl. såvel som flere store supermarkeder samt en landhandel.

Som et kuriosum kan nævnes, at Bollnäs i mange år har haft Norrlands laveste kommunalskat.
Modalen

Modalen er en kommune i Vestland fylke i Norge. Den grænser
i nord til Høyanger og i øst til Vik, begge i Sogn og Fjordane fylke; i syd grænser den til Vaksdal og i vest til Lindås og Masfjorden.

Modalen fik først i 1976 vejforbindelse ved tunnel til Eksingedalen.
Indtil da mådte man med færge eller benytte "Fjordabåtene" om man ville rejse til Bergen. 

Mo Kirke er bygget i 1883 men der har ligget kirker på stedet tilbage til omkring 1150-1200.

Eksterne henvisninger 

Modalen på snl.no

Kommuner i Vestland
Kommuner i det tidligere Hordaland fylke
Sundsvall

Sundsvall er en by og administrativt centrum i Sundsvalls kommun beliggende i den sydligste del af distriktet Norrland i det centrale Sverige, ca. 395 km nord for Stockholm. Sundsvall er den største by i Västernorrlands län.
Byen blev grundlagt af den svenske kong Gustav II Adolf i 1624.

Venskabsbyer 
 Pori, Finland
 Porsgrunn, Norge
 Sønderborg, Danmark
 Volkhov, Rusland
 Konin, Polen

Galleri

Eksterne henvisninger 

 Artikel om Sundsvall fra Nordisk Familjebok (1918)
Alfred Josefsen

Alfred Josefsen (født 3. august 1957 i Snedsted) er tidligere (indtil maj 2012) adm. direktør for supermarkedskæden Irma.

Alfred Josefsen fik efter sin cand.merc.-eksamen fra Handelshøjskolen i København i 1985 job som konsulent hos IKO-konsulent A/S. Derefter har hans karriere kredset om dagligvareområdet. Fra 1989-1991 som direktionssekretær i grossistselskabet Dagrofa A/S, fra 1991-1992 som direktør for Dagrofa-datterselskabet Vingros og fra 1992-1996 som direktør i Dagrofa S-Engros A/S. Efter en afstikker til Toms Chokolade som salgs- og marketingdirektør og til konsulentfirmaet Sebecca i 1998-1999, blev Alfred Josefsen i 1999 ansat som adm. direktør for Irma.

Han var desuden bestyrelsesformand i UNICEF Danmark fra 2006-2021 og i selskaberne Materiel Udlejning Holdning A/S, LejNu A/S og Garant Udlejning A/S.

Af anerkendelser har Alfred Josefsen bl.a. modtaget prisen som Årets leder i 2003 – en pris, der uddeles af Ledernes Hovedorganisation. Men også blandt sine egne i Coop-familien har han fået hæder. Uddelerforeningen gav ham i 2003 således prisen Årets Skulderklap for hans enestående arbejde med at vende udviklingen for Irma, der i 1999 havde underskud og lukkede butikker, men som nu ekspanderer og har fine resultater.

Udgivelser 
 Kære Irma – it's all about people!. Forlaget Sebecca 2004. 
 Passion for ledelse. Gyldendal 2011.

Referencer

Kilder og eksterne henvisninger 
 Irma
 Alfred Josefsens hjemmeside

Økonomer fra Danmark
Personer i Kraks Blå Bog
Købmænd fra Danmark
Grosserere fra Danmark
ISO (supermarkedskæde)

ISO var en supermarkedskæde med 12 butikker i Storkøbenhavn og Nordsjælland. Kædens butikker blev 1. april 2007 omdannet til SuperBest-butikker.

Historie 
ISO-kæden blev grundlagt af købmand Jørgen Soldbro i 1937. Navnet ISO kommer af grundlæggerens initialer. Gennem de seneste 60 år har ISO spillet en væsentlig rolle i udviklingen af den danske dagligvaresektor ved dels at fokusere på specialafdelinger indenfor fisk, ost, delikatesse samt frugt og grønt, men ved samtidig at have et program med faste lave discountpriser.

I 1982 overtog stifterens søn, Niels Jørgen Soldbro ledelsen af selskabet.

I 1998 åbnede ISO det første danske internetsupermarked under navnet ISO TeleKøb. ISO TeleKøb udviklede sig til en højt profileret internetsatsning og vandt i løbet af de første år flere internetpriser. I 2000 flyttede ISO TeleKøb ud af ISO butikkerne, da der blev etableret et centrallager, hvorfra varerne blev leveret. ISO TeleKøb lukkede i marts 2002 da det efter 4 år stadig ikke var lykkedes at skabe overskud på driften.

I 1999 solgte grundlæggerens søn Niels Jørgen Soldbro ISO til den svenske ICA AB-koncern for et trecifret millionbeløb. Men allerede i 2002 blev ISO atter solgt – denne gang til Dagrofa for under 100 mio. kr. I alt kostede de tre års ejerskab af ISO svenskerne 415 mio. kr.

I 2005 udviste regnskabet trods en pæn omsætning på 1,2 mia. kr. et underskud på 36 mio. kr. I april 2007 ophørte kæden. De 12 butikker blev dermed en del af den købmandsejede dagligvarekæde SuperBest.

Noter

Kilder og eksterne henvisninger 
 Soldbro trækker sig

Supermarkedskæder i Danmark
Etableret i 1937
Ophørt i 2007
Siesta

En siesta er en kort søvn som tages i den tidlige eftermiddag, ofte efter middagsmåltidet. Siesta er en almindelig tradition i varme lande. Ordet siesta er spansk, fra det latinske HORA SEXTA – "den sjette time" (talt fra solopgang, derfor middag).

Oprindelse af den iberiske siesta 
Siestaen er den traditionelle daglige søvn fra den sydlige region Alentejo i Portugal, kendt som sesta. Den blev også optaget af spanierne og gennem europæisk indflydelse, af latinamerikanske lande og Filippinerne. Eftermiddagssøvn er også almindeligt i Grækenland, Indien, Kina, Mellemøsten og Nordafrika. I disse lande kan varmen være så ekstrem i den tidlige eftermiddag, at en middagspause i ens eget hjem er ideel. 

Før i tiden var siestaen mere brugt som en middagspause, hvor man kunne se sin familie derhjemme. En middagslur var ikke nødvendigvis del af siestaen.

Middagsluren 
I dag refererer "siesta" til en kort lur (15 til 30 minutter) taget efter middagsmåltidet. Siesta er traditionelt ikke længere end en halv time og er mere en let lur end en rigtig dyb søvn.

I Argentina, er siestaen mellem 13:00 og 16:00, og i nogle regioner, som Santiago del Estero, kaldes den "hellig" fordi folk ikke vil forstyrres. Åbningstider i disse regioner er normalt 8:00 til 12:00 og 16:00 til 20:00. I større byer som Buenos Aires, og det det koster af tid og penge at pendle, bruger forretninger de almindelige 9-17 tider.

Nogle mennesker sover igennem hele siestaen, mens andre ser tv eller sover i et kvarter til en halv time. I hvert fald er gaderne mennesketomme.

Se også 
 Søvn
 Drøm

Søvn